# Cesta do rodiny saleziánov spolupracovníkov

# (2023)

Salezián spolupracovník má byť podľa myšlienky dona Bosca "pravým saleziánom vo svete", horlivý spolupracovník Boha vo veľkých oblastiach saleziánskeho poslania, ktorými sú rodiny, mladí, výchova, sociálna a politická angažovanosť. Prísľuby sú teda začiatkom celoživotnej cesty saleziánskeho povolania, na ktorej je potrebné rásť a rozvíjať sa.

Dvojročné obdobie prípravy na vstup do Združenia ponúka, okrem iného, dve dôležité skutočnosti. V prvom rade je to *čas na slobodné a uvážené rozhodnutie*, aby sa vstup do Združenia nebol unáhlený a bez dostatočných poznatkov a skúseností. Druhou dôležitou skutočnosťou je *príležitosť naučiť sa cítiť zodpovednosť za svoj osobný rast v povolaní*, čo dáva predpoklad na to, aby aj po prísľuboch žili a dynamicky rozvíjali svoje saleziánske povolanie.

Salezián spolupracovník je povolaný žiť vo svete, ktorý je poznačený prudkými zmenami. Aj z tohto dôvodu bolo potrebné pristúpiť k revízii ponúkaných formačných materiálov i samotných prístupov. Takýto proces obnovy a revízie sa javí nevyhnutný zhruba po 5-7 rokoch, najmä čo sa týka študijných materiálov.

## Inšpirácie formačných prístupov

### Laik v Cirkvi

1. Katolícka Cirkev v období po II Vatikánskom koncile (1962-1965) stále viac prehlbuje svoju reflexiu o hodnote života laikov v Cirkvi a podnecuje ich aktívnu účasť na jej poslaní.

2. Pred Koncilom sa hlavnými protagonistami evanjelizácie a života Cirkvi javili **kňazi** a **rehoľné spoločenstvá**, zatiaľ čo *kresťanským laikom* bola zväčša prisudzovaná pasívna rola poslúchajúcich prípadne podporujúcich. Zmenu tejto situácie priniesol II. Vatikánsky koncil, ktorý prehlásil, že kresťanskí laici

* *sú povolaní k svätosti* rovnocenným spôsobom ako kňazi a rehoľníci
* môžu/majú mať aktívnu účasť na poslaní Cirkvi - ohlasovať evanjelium a byť jeho svedkami

Kresťanskému laikovi sa takto otvára pozvanie k vyššej úrovni kresťanskej zrelosti, ktorú môžeme charakterizovať týmito postojmi:

* **nielen** vyznávať svoju vieru, **ale** žiť radikálne pre Krista
* **nielen** prijímať existenciu Cirkvi, **ale** ju aj milovať a budovať
* **nielen** hmotne podporovať cirkevné inštitúcie, **ale** mať aj ochotu slúžiť

### Obnovený koncept kresťanskej zrelosti

3. Prvý rok prípravy záujemcov o účasť na živote spoločenstva saleziánov spolupracovníkov je **zameraný na kresťanskú zrelosť**. Do Združenia prijímame dospelých ľudí, preto je veľmi dôležité uvedomiť si *niekoľko dôležitých prvkov formácie dospelých ľudí* v súčasnosti.

3.1. **Dospelý človek na ceste osobného dozrievania vo viere[[1]](#footnote-0)** nemôže mať len klasickú stabilitu, ako tomu bolo v minulosti, ale musí sa naučiť *byť pevným uprostred premenlivých hodnôt*. Mal by mať kompas, ktorý ho orientuje. Byť stabilnou osobou neznamená byť nemeniteľný, skostnatený. Je potrebné zostať sám sebou a zároveň sa (pomocou zmien) sám sebou stávať.

Človek môže urobiť mnohé zmeny, ktoré mu pomáhajú byť samým sebou a ktoré ho však degradujú. Čo mi pomáha byť dobrým a ľudským? Prichádzame teda k tomu, že oblasti dozrievania viery môžeme sformulovať nasledovné dvojice, ktoré vytvárajú formačné pnutie:

* vernosť // ochota obrátiť sa,
* stabilita // schopnosť zmeniť sa
* zotrvať na mieste // dať sa na cestu

*3.1.1. Vernosť, stálosť a zotrvanie* nás vedú k poznaniu prameňov kresťanskej viery, jej učenia a skúsenosti. Je potrebné vrátiť sa spolu k pokladu viery, nie ako do múzea, ale ako k dedičstvu, ktoré môže priniesť ovocie. Tu je potrebné stretnúť sa v prvom rade s Božím slovom, ale aj s učením tradície, s pravdami viery, ktoré boli formulované. Kontakt s tradíciou, aby sme mohli prijať a odovzdať niečo nasledovníkom. Nejde len o odovzdávanie formuliek a dogiem, ale aj o skúsenosti viery a života. Odovzdávať vieru ako poučky znamená dávať niekomu prázdnu mušľu, síce krásnu, v ktorej bol kedysi život, ale teraz už nie je. A krásne neživé veci síce môžeme aj obdivovať, ale viac nič.

3.1.2.*Obrátenie, zmeny, vydanie sa na cestu*predstavujú druhý formačný moment. Obrátenie, ktoré spomíname, nie je to prvé, základné, ide o väčšie či menšie obrátenia každodenného života, ku ktorým je učeník Ježiša Krista povolávaný na ceste svojej viery, na ceste s Ježišom. Nejde len o obrátenie sa v zmysle morálnom (zanechať zlo a konať dobro), ale ide o premenu zmýšľania (*metanoia*), o schopnosť nového videnia, posúdenia a bytia vo svete (z čoho plynie aj konanie). Cesta viery od nás paradoxne žiada neustálu ochotu k premene. Som teda stabilný, keď sa premieňam na Kristove slovo k niečomu stále novšiemu. Som teda stále na ceste, idem stále ďalej, nezostávam na mieste. Formácia dospelých teda obsahuje v sebe špecifickú úlohu pomáhať veriacemu, aby zostal na ceste, aby bol otvorený, aby stále hľadal. Ani Boh, ani svet nemôže byť ukrytý v škatuľke jednoduchých schém.

3.2. *Vychovávateľ vo viere, formátor*, by mal prejsť cestou týchto napätí, udržuje si zdravé pochybnosti o sebe samom a o svojich poznatkoch o Bohu, o živote, o druhých. Osoby príliš tvrdé, priveľmi naviazané na jednu formu pohľadu a skúsenosti, nie sú vhodné pre formáciu dospelej viery. Preto dvojčleny vernosť/obrátenie, stabilita/zmena, zotrvanie/vydanie sa na cestu nie sú protirečenia, ale sú naopak základnou podmienkou kresťanskej viery. Z nich vychádzajú aj pedagogické a didaktické prvky stretnutí.

4. **Rozprávanie a reflexia**. To sú dva navzájom sa doplňujúce spôsoby služby zrelej viere. *Rozprávajúc o sebe sa stávame tými, ktorí utkávajú svoj život.* (P. Ricoeur) Teda nie len prísun poznatkov a poučiek vytvorí formáciu. Samotné evanjelium vzniklo ako vyrozprávanie príbehu. Žiť a predkladať vieru znamená vedieť ju vyrozprávať. Viera je veľké prepojenie biblických a našich príbehov, formácia vedie k tomu, aby sa takéto prepojenie vytvorilo. Rozprávanie našich príbehov viery je spojené vždy s tou možnosťou, že Boh môže v každej chvíli rozpravy prísť. Katechéza dospelých je povolaná obnoviť schopnosť rozprávať a pomáha interpretovať naše príbehy.

Nestačí však len rozprávať. *Treba aj reflektovať, rozmýšľať, meditovať, kontemplovať.* Zrelosť viery nie je len v príbehoch, ale aj v raste poznania, rastúcom, organickom, systematickom. Nie je to ani tak potreba, aby bolo všetko jasné, ale skôr ide o to, aby to zodpovedalo zmyslu mojej existencie. Augustín si kladie otázku: *Kto je ten, koho milujem, keď milujem svojho Boha?* (Vyznania X,7,11) *Túžil som porozumieť tomu, v čo som uveril* (O Trojici XV,28,51). Veriaci hľadá dôvody svojej viery. Sv. Pavol píše: *Viem, komu som uveril* (2 Tim 1,12) Myslieť a meditovať je konštitutívny moment viery, lebo to predstavuje pokorné a neustále hľadanie Toho, ktorý nám prišiel v ústrety.

*Cesta rozprávania a reflexie* môže dať tradičnej katechéze (formácii) dospelých nové rozmery.

Štruktúra formačných tém

| 0. | Metodika a štruktúra tém | |
| --- | --- | --- |
| 1. | Čože je človek, že naň pamätáš? | Dôstojnosť ľudskej osoby |
| 2. | Znovuzrodení živým a večným Slovom | Božie slovo v Písme |
| 3. | Pochovaní a vzkriesení s Ním | Krst |
| 4. | Plní viery a Ducha Svätého | Birmovanie |
| 5. | Spoznali ho pri lámaní chleba a vrátili sa k bratom | Eucharistia |
| 6. | V bázni pred Pánom rásť v úteche Ducha | Cirkev |
| 7. | Byť synmi a dcérami, bratmi a sestrami | Sviatosť pokánia |
| 8. | Kráľovské kňazstvo a svätý národ | Laici v Cirkvi |
| 9. | Žiť v časných veciach podľa evanjelia | Laici vo svete |
| 10. | Znaky saleziánskeho povolania | Saleziánska charizma v Cirkvi |
|

1. Spracované podľa *Formare e formarsi ad una fede adulta* fratel Enzo Biemmi. Zdroj: [internet](http://www.webdiocesi.chiesacattolica.it/cci_new/documenti_diocesi/31/2013-11/06-29/relazione_biemmi.pdf) [↑](#footnote-ref-0)